U-I-180/25
Natisni
Opravilna št.:
U-I-180/25
Datum odločitve:
26. 1. 2026
ECLI:
ECLI:SI:USRS:2026:U.I.180.25
Akt:
Odlok o razpisu zakonodajnega referenduma o Zakonu o pomoči pri prostovoljnem končanju življenja (Uradni list RS, št. 80/25)
Izrek:
Pobuda za začetek postopka za oceno ustavnosti Odloka o razpisu zakonodajnega referenduma o Zakonu o pomoči pri prostovoljnem končanju življenja (Uradni list RS, št. 80/25)
se zavrže.
Evidenčni stavek:
Zoper odlok o razpisu referenduma je mogoče vložiti pobudo za oceno ustavnosti in zakonitosti predpisa, toda še pred izvedbo referenduma. Z izpodbijanim odlokom razpisani referendum je bil že izveden. Zato pobudnik ne more izkazati pravovarstvene potrebe, saj z morebitno ugoditvijo pobudi in ugotovitvijo protiustavnosti odloka po 47. členu Zakona o Ustavnem sodišču ne bi bilo mogoče odpraviti posledic protiustavnosti oziroma nezakonitosti (tj. izboljšati pobudnikovega pravnega položaja). Zato je Ustavno sodišče pobudo zavrglo.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Ivan Plos, Stari trg pri Ložu
Datum vloge:
5. 12. 2025
Vrsta odločitve:
sklep
Vrsta rešitve:
zavrženje
Dokument:
US34322
Dokument v PDF obliki:
U-I-180-25.pdf
146 KB
Prenesite datoteko
U-I-180/25-5
26. 1. 2026
SKLEP
Ustavno sodišče je v postopku za preizkus pobude Ivana Plosa,
Stari trg pri Ložu
,
na seji 26. januarja 2026
sklenilo:
Pobuda za začetek postopka za oceno ustavnosti Odloka o razpisu zakonodajnega referenduma o Zakonu o pomoči pri prostovoljnem končanju življenja (Uradni list RS, št. 80/25)
se zavrže.
OBRAZLOŽITEV
1.
Pobudnik izpodbija Odlok o razpisu zakonodajnega referenduma o Zakonu o pomoči pri prostovoljnem končanju življenja (v nadaljevanju
OdZPPKŽ
). Navaja, da ima Parkinsonovo bolezen, ki je neozdravljiva in v njegovem primeru hitro napreduje, zaradi česar ne želi svojega življenja nadaljevati v hudih mukah, popolni nemoči in brez osnovnega človeškega dostojanstva. Meni, da je pravica do pomoči pri prostovoljnem končanju življenja hkrati pravica do dostojanstva in varnosti. Zatrjuje, da je zakonodajalec s sprejetjem OdZPPKŽ, ki mu je sledil zakonodajni referendum, na katerem je večina volivcev zavrnila Zakon o pomoči pri prostovoljnem življenju (ZPPKŽ), omogočil referendumsko odločanje o z Ustavo varovani pravici človeka, kar ni dopustno.
2.
Izpodbijani OdZPPKŽ določa referendumsko vprašanje,
[1]
da se za dan razpisa referenduma, s katerim začnejo teči roki za opravila, ki so potrebna za izvedbo referenduma, določi 21. 10. 2025 in da se glasovanje na referendumu izvede v nedeljo, 23. 11. 2025. V skladu z ustaljeno ustavnosodno presojo je odlok o razpisu referenduma predpis.
[2]
3. Odlok o razpisu referenduma je po svoji naravi predpis začasnega značaja, saj ga po izvedbi referenduma ni mogoče več uporabljati. Nemožnost uporabe ima v tem primeru z vidika pristojnosti Ustavnega sodišča enake učinke kot prenehanje veljavnosti predpisa pred vložitvijo pobude za njegovo presojo oziroma kot prenehanje veljavnosti predpisa med postopkom presoje pred Ustavnim sodiščem. O ustavnosti in zakonitosti predpisov, ki nehajo veljati med postopkom njihove presoje pred Ustavnim sodiščem, pa bi lahko Ustavno sodišče odločalo samo ob izpolnjenih pogojih iz 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS). Ustavno sodišče ravna enako, če je predpis nehal veljati že ob vložitvi pobude ali če ga ni bilo mogoče uporabljati že v času vložitve pobude, pobudnik pa izkaže pravovarstveno potrebo, kar pomeni, da bi se z ugotovitvijo morebitne protiustavnosti ali nezakonitosti predpisa pobudnikov pravni položaj izboljšal (sklep št. U-I-157/98 z dne 15. 3. 2001, Uradni list RS, št. 28/01, in OdlUS X, 52).
[3]
4. Pobudnik je pobudo vložil po izvedenem referendumu. To pomeni, da v času vložitve pobude OdZPPKŽ ni bilo mogoče več uporabljati in bi zato lahko Ustavno sodišče odločalo o njegovi ustavnosti samo ob izpolnjenih pogojih iz 47. člena ZUstS. Ker pa je bil z izpodbijanim OdZPPKŽ razpisani referendum že izveden,
pobudnik ne more izkazati pravovarstvene potrebe, saj z morebitno ugoditvijo pobudi in ugotovitvijo protiustavnosti OdZPPKŽ po 47. členu ZUstS ne bi bilo mogoče odpraviti posledic protiustavnosti oziroma nezakonitosti (tj. izboljšati pobudnikovega pravnega položaja).
Glede na navedeno niso izpolnjene procesne predpostavke za nadaljevanje postopka po 47. členu ZUstS. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnice in sodniki dr. Matej Accetto, mag. Nina Betetto, dr. Primož Gorkič, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Točka II OdZPPKŽ se glasi:
"Vprašanje, ki se daje na referendum, se glasi:
›Ali ste za to, da se uveljavi Zakon o pomoči pri prostovoljnem končanju življenja (ZPPKŽ), ki ga je sprejel Državni zbor na seji dne 24. julija 2025?‹."
[2]
Glej na primer odločbo Ustavnega sodišča št. U-I-76/14 z dne 17. 4. 2014 (Uradni list RS, št. 28/14, in OdlUS XX, 25).
[3]
Prim sklep Ustavnega sodišča št. U-I-229/06 z dne 20. 9. 2006, 2. točka obrazložitve.
⇒